sunna karen sigurþórsdóttir skrifar 3. ágúst 2016 12:24 Donald Trump kom fram á kosningafundi á mánudag , enda heldur kosningabaráttan áfram þangað til í nóvember . Nordicphotos / AFP Donald Trump , forsetaframbjóðandi Repúblikanaflokksins , segir valdatíð Baracks Obama Bandaríkjaforseta hafa verið hreina hörmung og í raun versta forseta í sögu Bandaríkjanna . Obama hafi bæði verið veikburða og gagnslaus . Þetta sagði Trump í viðtali við Fox fréttastofuna , í kjölfar ummæla Obama , sem sagði Trump óhæfan til að gegna forsetaembættinu . Þá sagði Obama það sæta furðu að Repúblikanaflokkurinn hafi enn ekki látið af stuðningi við Trump . Ýmsir þungavigtarmenn innan flokksins hafa þó gagnrýnt Trump og neitað honum um stuðning sinn . Þeirra á meðal eru Paul Ryan , forseti fulltrúadeildar Bandaríkjaþings og þingmaður repúblikana , og John McCain , öldungadeildarþingmaður og fyrrverandi forsetaframbjóðandi repúblikanaflokksins . Trump hefur hins vegar svarað í sömu mynt og segist ekki ætla að styðja þá í næstu þingkosningum , sem fara fram í nóvember , en Ryan og McCain ætla báðir að fara fram . Þá hefur gagnrýni á hendur Trump komið víðar að , en Francois Hollande Frakklandsforseti sagði í gær að fari svo að Trump beri sigur úr býtum , muni það hafa áhrif á heiminn allan . Bætti hann því við að Trump valdi sér ógleði . Fylgissveiflur á milli frambjóðandanna tveggja , Trump og Hillary Clinton , hafa verið töluverðar að undanförnu . Clinton er þó á hraðri uppleið í könnunum , nú að loknu landsþingi flokkanna tveggja . Stuðningur við Trump minnkaði eftir landsþing repúblikanaflokksins en þar munar líklega mest um þegar hann fór að gera lítið úr fjölskyldu hermanns sem féll í Íraksstríðinu árið 2004 . Fjölskyldan er íslamskrar trúar og hafa orð Trump í garð hennar verið mikið í fréttum vestanhafs síðustu daga .